ประกาศคณะกรรมการส่งเสริมการพัฒนาฝีมือแรงงาน

เรื่อง หลักเกณฑ์การพิจารณาหลักสูตรการฝึกอบรมฝีมือแรงงานเพื่อพัฒนาทักษะความรู้ให้แก่ลูกจ้าง

เพื่อเป็นการสร้างสรรค์นวัตกรรมหรือนำเทคโนโลยีมาใช้ในการผลิตสินค้าหรือบริการ[[1]](#footnote-1)

โดยที่ประกาศคณะกรรมการส่งเสริมการพัฒนาฝีมือแรงงาน เรื่อง หลักเกณฑ์การใช้จ่ายเงินกองทุนพัฒนาฝีมือแรงงานเพื่อช่วยเหลือหรืออุดหนุนกิจการใด ๆ ที่เกี่ยวกับการส่งเสริมการพัฒนาฝีมือแรงงาน และช่วยเหลือหรืออุดหนุนการดำเนินการของศูนย์ประเมินความรู้ความสามารถกลางกำหนดให้ช่วยเหลือหรืออุดหนุนแก่ผู้ประกอบกิจการเป็นค่าใช้จ่ายในการฝึกอบรมฝีมือแรงงานเพื่อพัฒนาทักษะความรู้ให้แก่ลูกจ้างเพื่อเป็นการสร้างสรรค์นวัตกรรมหรือนำเทคโนโลยีมาใช้ในการผลิตสินค้าหรือบริการโดยมีสิทธิขอรับเงินช่วยเหลือหรืออุดหนุน เท่าที่จ่ายจริงแต่ไม่เกินปีละหนึ่งแสนบาท  ทั้งนี้ หลักสูตรการฝึกอบรมให้เป็นไปตามหลักเกณฑ์ที่คณะกรรมการส่งเสริมการพัฒนาฝีมือแรงงานประกาศกำหนด

อาศัยอำนาจตามความในมาตรา ๒๘ (๓) และมาตรา ๓๙ (๓) แห่งพระราชบัญญัติส่งเสริมการพัฒนาฝีมือแรงงาน พ.ศ. ๒๕๔๕ ซึ่งแก้ไขเพิ่มเติมโดยพระราชบัญญัติส่งเสริมการพัฒนาฝีมือแรงงาน (ฉบับที่ ๒) พ.ศ. ๒๕๕๗ และข้อ ๑๐ ของประกาศคณะกรรมการส่งเสริมการพัฒนาฝีมือแรงงาน เรื่อง หลักเกณฑ์การใช้จ่ายเงินกองทุนพัฒนาฝีมือแรงงานเพื่อช่วยเหลือหรืออุดหนุนกิจการใด ๆ ที่เกี่ยวกับการส่งเสริม
การพัฒนาฝีมือแรงงาน และช่วยเหลือหรืออุดหนุนการดำเนินการของศูนย์ประเมินความรู้ความสามารถกลาง ลงวันที่ ๙ มิถุนายน พ.ศ. ๒๕๖๐ คณะกรรมการส่งเสริมการพัฒนาฝีมือแรงงาน จึงออกประกาศไว้ ดังต่อไปนี้

ข้อ ๑  ในประกาศนี้

“ผู้ประกอบกิจการ” หมายความว่า ผู้ประกอบกิจการที่ฝึกอบรมฝีมือแรงงานเพื่อพัฒนาทักษะความรู้ให้แก่ลูกจ้างเพื่อเป็นการสร้างสรรค์นวัตกรรมหรือนำเทคโนโลยีมาใช้ในการผลิตสินค้าหรือบริการ

“หลักสูตรการฝึกอบรม” หมายความว่า หลักสูตรที่จะใช้ในการฝึกอบรม รายละเอียด
ที่เกี่ยวข้องและรายการค่าใช้จ่ายที่ใช้ในการฝึกอบรม

“หลักสูตรการฝึกอบรมเพื่อสร้างสรรค์นวัตกรรม” หมายความว่า หลักสูตรการฝึกอบรมฝีมือแรงงานที่มีเนื้อหาเกี่ยวกับการสร้างสรรค์ ประดิษฐ์เครื่องจักร เครื่องมือ หรืออุปกรณ์ขึ้นใหม่ หรือพัฒนาดัดแปลงจากของเดิมที่มีอยู่แล้วให้ทันสมัยและใช้ได้ผลดียิ่งขึ้นเพื่อให้การทำงานได้ผลดี มีประสิทธิภาพและประสิทธิผลสูงกว่าเดิม

“หลักสูตรการฝึกอบรมเพื่อนำเทคโนโลยีมาใช้ในการผลิตสินค้าหรือบริการ” หมายความว่า หลักสูตรการฝึกอบรมฝีมือแรงงานที่มีเนื้อหาเกี่ยวกับการนำเทคโนโลยีระบบกึ่งอัตโนมัติ ระบบอัตโนมัติ หรือการควบคุมโดยระบบไร้สาย มาใช้ในการผลิตสินค้าหรือบริการ เพื่อช่วยให้เกิดการเปลี่ยนแปลงในการผลิตสินค้าหรือให้บริการได้ดียิ่งขึ้น สามารถผลิตสินค้ามีคุณภาพได้ปริมาณมากขึ้น ทำงานได้รวดเร็วขึ้น เพิ่มผลผลิตหรือลดการสูญเสีย

“อุตสาหกรรมเป้าหมาย” หมายความว่า อุตสาหกรรมเป้าหมายตามกฎหมายว่าด้วยการเพิ่มขีดความสามารถในการแข่งขันของประเทศสำหรับอุตสาหกรรมเป้าหมาย รองรับนโยบายประเทศไทย ๔.๐ ดังนี้

(๑) อุตสาหกรรมยานยนต์สมัยใหม่

(๒) อุตสาหกรรมอิเล็กทรอนิกส์อัจฉริยะ

(๓) อุตสาหกรรมการท่องเที่ยวระดับคุณภาพ

(๔) อุตสาหกรรมการเกษตรและเทคโนโลยีชีวภาพ

(๕) อุตสาหกรรมการแปรรูปอาหารที่มีมูลค่าเพิ่มสูง

(๖) อุตสาหกรรมหุ่นยนต์

(๗) อุตสาหกรรมการบิน

(๘) อุตสาหกรรมเชื้อเพลิงชีวภาพและเคมีชีวภาพ

(๙) อุตสาหกรรมดิจิทัล

(๑๐) อุตสาหกรรมการแพทย์ครบวงจร

ข้อ ๒  หลักสูตรที่จะใช้ในการฝึกอบรมฝีมือแรงงาน เพื่อพัฒนาทักษะความรู้ให้แก่ลูกจ้าง
ของผู้ประกอบกิจการที่จะขอรับเงินช่วยเหลือหรืออุดหนุนจากกองทุนพัฒนาฝีมือแรงงาน จะต้องเป็นหลักสูตร ดังต่อไปนี้

(๑) กรณีการฝึกอบรมเพื่อสร้างสรรค์นวัตกรรม ต้องเป็นหลักสูตรการฝึกอบรมเพื่อสร้างสรรค์นวัตกรรมตามบัญชีท้ายประกาศนี้

(๒) กรณีการฝึกอบรมเพื่อนำเทคโนโลยีมาใช้ในการผลิตสินค้าหรือบริการ ต้องเป็นหลักสูตรการฝึกอบรมสอดคล้องกับอุตสาหกรรมเป้าหมาย มีระยะเวลาการฝึกไม่น้อยกว่าสิบสองชั่วโมง และต้องได้รับความเห็นชอบจากกรมพัฒนาฝีมือแรงงาน

ข้อ ๓  ผู้ประกอบกิจการมีสิทธิขอรับเงินช่วยเหลือหรืออุดหนุนเป็นค่าใช้จ่ายในการฝึกอบรมฝีมือแรงงาน ดังต่อไปนี้

(๑) กรณีจัดฝึกอบรมเอง มีสิทธิขอรับเงินช่วยเหลือหรืออุดหนุนตามรายการ ดังต่อไปนี้

ก. ค่าตอบแทนวิทยากร เท่าที่จ่ายจริง ไม่เกินชั่วโมงละห้าพันบาท

ข. ค่าวัสดุที่จะใช้ในการฝึกอบรมฝีมือแรงงาน โดยจะต้องมีลักษณะการใช้สอดคล้อง
กับเนื้อหาวิชาในหลักสูตรนั้น ๆ และไม่ปะปนกับที่ใช้ในการประกอบกิจการ  ทั้งนี้ เท่าที่จ่ายจริง เฉลี่ยจากผู้เข้ารับการฝึกแต่ละคน ไม่เกินคนละสี่พันบาท

(๒) กรณีส่งลูกจ้างไปเข้ารับการฝึกอบรมฝีมือแรงงาน มีสิทธิขอรับเงินช่วยเหลือหรืออุดหนุนเป็นค่าลงทะเบียนเท่าที่จ่ายจริง ไม่เกินคนละหนึ่งหมื่นบาท

ข้อ ๔  ผู้เข้ารับการฝึกอบรมต้องเป็นลูกจ้างของผู้ประกอบกิจการที่จะขอรับเงินช่วยเหลือ
หรืออุดหนุน และปฏิบัติงานในหน้าที่รับผิดชอบที่เกี่ยวข้องกับหลักสูตรที่จะฝึกอบรม

ข้อ ๕  ผู้ประกอบกิจการที่ประสงค์จะขอรับเงินช่วยเหลือหรืออุดหนุน ต้องยื่นหลักสูตร
การฝึกอบรมที่จะขอรับเงินอุดหนุน ให้กรมพัฒนาฝีมือแรงงานพิจารณาให้ความเห็นชอบก่อนการฝึกอบรม
ไม่น้อยกว่าสามสิบวัน ตามแบบ ขร.๑ ท้ายประกาศนี้

หลักสูตรการฝึกอบรมที่ได้รับความเห็นชอบแล้ว ให้ผู้ประกอบกิจการนำไปใช้ในการฝึกอบรมฝีมือแรงงานได้ หากจำเป็นต้องเปลี่ยนแปลงกำหนดการฝึกอบรม สถานที่ฝึกอบรม หรือผู้เข้ารับการฝึกอบรม ให้แจ้งกรมพัฒนาฝีมือแรงงานทราบเป็นหนังสือก่อนดำเนินการฝึกอบรมไม่น้อยกว่าเจ็ดวัน

การดำเนินการตามวรรคหนึ่งและวรรคสอง ให้ยื่น ณ ท้องที่ที่สถานประกอบกิจการตั้งอยู่ในกรุงเทพมหานครให้ยื่น ณ หน่วยงานของกรมพัฒนาฝีมือแรงงานที่ตั้งอยู่ในกรุงเทพมหานคร ในจังหวัดอื่นให้ยื่น ณ หน่วยงานของกรมพัฒนาฝีมือแรงงานที่ตั้งอยู่ในจังหวัดนั้น

ข้อ ๖  เมื่อดำเนินการฝึกอบรมเสร็จสิ้น ให้ผู้ประกอบกิจการยื่นคำขอรับเงินช่วยเหลือหรืออุดหนุน พร้อมเอกสารหลักฐานที่เกี่ยวข้อง ภายในหกสิบวันนับแต่วันเสร็จสิ้นการฝึกอบรม แต่ไม่เกิน วันที่ ๓๑ มีนาคมของปีถัดไป

ประกาศ ณ วันที่ ๑๙ กันยายน พ.ศ. ๒๕๖๐

หม่อมหลวงปุณฑริก  สมิติ

ปลัดกระทรวงแรงงาน

ประธานกรรมการส่งเสริมการพัฒนาฝีมือแรงงาน

1. ราชกิจจานุเบกษา เล่ม ๑๓๔/ตอนพิเศษ ๓๐๒ ง/หน้า ๔/๗ ธันวาคม ๒๕๖๐ [↑](#footnote-ref-1)